Απόφαση της Επιτροπής

της 23ης Μαΐου 2001

για την έγκριση της εκ μέρους της Γαλλίας χορήγησης ενισχύσεων στην βιομηχανία άνθρακα για το έτος 2001

[κοινοποιηθείσα υπό τον αριθμό Ε(2001) 1481]

(Το κείμενο στη γαλλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/678/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 9 παράγραφος 4,

Εκτιμώντας τα ακόλουθα:

I

(1) Με την επιστολή της 6ης Μαρτίου 2001, η Γαλλία γνωστοποίησε στην Επιτροπή, στο πλαίσιο των διατάξεων του άρθρου 9 παράγραφος 1 της απόφασης αριθ. 3632/93/ΕΚΑΧ, τα χρηματοδοτικά μέτρα που προτίθεται να λάβει υπέρ της βιομηχανίας άνθρακα για το έτος 2001.

(2) Βάσει των πληροφοριών που της διαβίβασε η Γαλλία, η Επιτροπή αποφαίνεται, δυνάμει της απόφασης αριθ. 3632/93/ΕΚΑΧ, επί των ακόλουθων χρηματοδοτικών μέτρων:

- ενίσχυση στον περιορισμό δραστηριοτήτων, ύψους 2090 εκατομμυρίων γαλλικών φράγκων, για τις απώλειες εκμετάλλευσης του έτους 2001,

- ενίσχυση στον περιορισμό δραστηριοτήτων, ύψους 210 εκατομμυρίων γαλλικών φράγκων. Η ενίσχυση αυτή προορίζεται για την κάλυψη της επιβάρυνσης για τις πληρωμές των οφειλόμενων, για το έτος 2001, τόκων, των σχετικών με το τμήμα των δανείων που συνήψε η Charbonnages de France το 1997, το 1998 και το 1999, τα οποία της επέτρεψαν να καλύψει το υπόλοιπο των ζημιών εκμετάλλευσης των εν λόγω ετών που δεν καλύπτεται από άμεσες επιχορηγήσεις και εισφορές σε κεφάλαιο,

- ενίσχυση στην κάλυψη κατ' εξαίρεσιν επιβαρύνσεων του έτους 2001, ύψους 4213 εκατομμυρίων γαλλικών φράγκων.

(3) Τα χρηματοδοτικά μέτρα που προτίθεται να λάβει η Γαλλία υπέρ της βιομηχανίας άνθρακα υπάγονται στις διατάξεις του άρθρου 1 της απόφασης αριθ. 3632/93/ΕΚΑΧ και, ως εκ τούτου, πρέπει να τύχουν της εγκρίσεως της Επιτροπής σύμφωνα με το άρθρο 9 παράγραφος 4, ενώ η Επιτροπή αποφαίνεται ιδίως με βάση τους γενικούς στόχους και τα κριτήρια που ορίζονται στο άρθρο 2 καθώς και με τα ειδικά κριτήρια που ορίζονται στα άρθρα 4 και 5 της εν λόγω απόφασης. Κατά την εξέταση της, η Επιτροπή, σύμφωνα με το άρθρο 9 παράγραφος 6 της εν λόγω απόφασης, εκτιμά τη συμμόρφωση των μέτρων με το σχέδιο περιορισμού δραστηριοτήτων που απετέλεσε το αντικείμενο θετικής γνωμοδότησης εκ μέρους της Επιτροπής, με την απόφασή της(2).

II

(4) Το ποσό των 2090 εκατομμυρίων γαλλικών φράγκων που η Γαλλία προτίθεται να χορηγήσει στη βιομηχανία άνθρακα δυνάμει του άρθρου 4 της απόφασης αριθ. 3632/93/ΕΚΑΧ έχει ως στόχο την κάλυψη του χάσματος μεταξύ του κόστους παραγωγής και του κόστους πώλησης του άνθρακα, το οποίο προκύπτει από την ελεύθερη συναίνεση των συμβαλλόμενων μερών με βάση τους όρους που επικρατούν στην παγκόσμια αγορά για τους άνθρακες παρόμοιας ποιότητας από τρίτες χώρες.

(5) Η ενίσχυση αυτή εγγράφεται στο σχέδιο της συνεχούς και σταδιακής μείωσης της εξορυκτικής δραστηριότητας στη Γαλλία, της οποίας ο οριστικός τερματισμός προβλέπεται για το 2005. Η παραγωγή άνθρακα, η οποία ανερχόταν το 1997 σε 4,9 εκατομμύρια τόνους ισοδύναμου άνθρακα (ΤΙΑ)(3), περιορίστηκε σε 2,9 εκατομμύρια ΤΙΑ το 2000 και αναμένεται να κυμανθεί γύρω στα 2 εκατομμύρια ΤΙΑ το 2001, δηλαδή πρόκειται για μια νέα μείωση κατά 30 % κατά την διάρκεια ενός και μόνον έτους. Όσον αφορά το απασχολούμενο προσωπικό, ο αριθμός των ανθρακωρύχων πέρασε από τους 5000 το 1997 στους 3400 το 2000 και αναμένεται να φθάσει τους 2800 κατά τη διάρκεια του 2001. Λόγω των κοινωνικών και περιφερειακών επιπτώσεων της μείωσης των δραστηριοτήτων της βιομηχανίας άνθρακα, η γαλλική κυβέρνηση αποφάσισε, σε συμφωνία με τους κοινωνικούς εταίρους, να κλιμακώσει τα κλεισίματα μέχρι το έτος 2005.

(6) Η Επιτροπή διαπιστώνει ότι το ύψος της ενίσχυσης, το οποίο ανερχόταν σε 806 γαλλικά φράγκα ανά ΤΙΑ το 2000, αναμένεται να φθάσει τα 1033 γαλλικά φράγκα ανά ΤΙΑ το 2001. Κατόπιν των σημαντικών μειώσεων παραγωγής που πραγματοποιήθηκαν κατά τη διάρκεια των τελευταίων ετών, το εφεξής πολύ περιορισμένο ύψος της εν λόγω παραγωγής δεν επιτρέπει πλέον τη βελτιστοποίηση του παραγωγικού κόστους. Έτσι, το τελευταίο πέρασε από 1103 γαλλικά φράγκα ανά ΤΙΑ το 2000, σε 1361 γαλλικά φράγκα ανά ΤΙΑ το 2001.

(7) Σύμφωνα με το άρθρο 3 παράγραφος 1 πρώτο εδάφιο, της απόφασης αριθ. 3632/93/ΕΚΑΧ, η Επιτροπή έλεγξε ότι η κοινοποιηθείσα ενίσχυση ανά τόνο δεν υπερβαίνει τη διαφορά μεταξύ του κόστους παραγωγής και των προβλεπόμενων εσόδων για το έτος 2001.

(8) Σύμφωνα με το άρθρο 2 παράγραφος 1 δεύτερο εδάφιο της εν λόγω απόφασης, η συγκεκριμένη ενίσχυση συμβάλλει στην επίλυση των κοινωνικών και περιφερειακών προβλημάτων που συνδέονται με την ολική ή μερική μείωση δραστηριοτήτων των παραγωγικών μονάδων. Εξάλλου, η Επιτροπή ήλεγξε ότι η ενίσχυση ανταποκρίνεται στην υποχρέωση που επιβάλλεται μέσω του άρθρου 4 παράγραφος 2 της απόφασης αριθ. 3632/93/ΕΚΑΧ.

(9) Βάσει των δεδομένων που γνωστοποίησε η Γαλλία, φαίνεται ότι, σύμφωνα με το άρθρο 3 παράγραφος 1 τρίτο εδάφιο της απόφασης αριθ. 3632/93/ΕΚΑΧ, το ύψος της ενίσχυσης ανά τόνο δεν πρέπει να οδηγεί σε τιμές κοινοτικού άνθρακα κατώτερες από αυτές του ανάλογης ποιότητας άνθρακα τρίτων χωρών.

(10) Υπό την επιφύλαξη ποσού ύψους 10 εκατομμυρίων γαλλικών φράγκων, βάσει των πληροφοριών που διαβίβασε η Γαλλία, οι ενισχύσεις που προβλέπονται για το έτος 2001 είναι συμβατές με τους στόχους της απόφασης αριθ. 3632/93/ΕΚΑΧ καθώς και με την εύρυθμη λειτουργία της κοινής αγοράς. Η Επιτροπή θα αποφανθεί αργότερα για το υπόλοιπο των 10 εκατομμυρίων γαλλικών φράγκων, ιδίως υπό το φως των απαντήσεων της Γαλλίας στα ερωτήματα που τίθενται στην προειδοποιητική επιστολή της Επιτροπής, της 9ης Φεβρουαρίου 1999, στο πλαίσιο της καταγγελίας αριθ. 97/4717, της 26ης Αυγούστου 1997, κατά της Charbonnages de France, η οποία κατετέθη από πέντε γαλλικές επιχειρήσεις, εκ των οποίων η Thion et Cie.

(11) Εξάλλου, η παρούσα απόφαση δεν προδικάζει την απόφαση που θα λάβει η Επιτροπή αφού ολοκληρωθεί η εξέταση των καταγγελιών κατά της Charbonnages de France, ειδικότερα δε κατά της θυγατρικής της, Cokes de Drocourt, στο πλαίσιο της αγοράς οπτάνθρακα καμίνου τήξεως.

III

(12) Το ποσό των 210 εκατομμυρίων γαλλικών φράγκων που η Γαλλία προτίθεται να χορηγήσει στην βιομηχανία άνθρακα δυνάμει του άρθρου 4 της απόφασης αριθ. 3632/93/ΕΚΑΧ, προορίζεται για την κάλυψη της επιβάρυνσης για τις πληρωμές των τόκων των οφειλόμενων για το έτος 2001, που σχετίζονται με το τμήμα των δανείων που συνήψε η Charbonnages de France το 1997, το 1998 και το 1999, προκειμένου να καλυφθεί το υπόλοιπο των ζημιών εκμετάλλευσης των εν λόγω ετών που δεν καλύπτεται από τις άμεσες επιχορηγήσεις και τις εισφορές σε κεφάλαια.

(13) Η Επιτροπή θεώρησε, στην απόφαση της 2001/85/ΕΚΑΧ(4) με την οποία επετράπη η εκ μέρους της Γαλλίας χορήγηση ενισχύσεων στην βιομηχανία άνθρακα για τα έτη 1997, 1998 και 1999, ότι το τμήμα των δανείων το διατεθέν στο υπόλοιπο των ζημιών εκμετάλλευσης των εν λόγω ετών, συνιστά ενίσχυση κατά την έννοια του άρθρου 1 της απόφασης αριθ. 3632/93/ΕΚΑΧ. Δεδομένου ότι η επιβάρυνση για τις πληρωμές των τόκων των οφειλόμενων για το έτος 2001 είναι συμπληρωματική του τμήματος των δανείων που προορίζεται για την κάλυψη του υπολοίπου των ζημιών εκμετάλλευσης των ετών 1997, 1998 και 1999, πρέπει να θεωρείται ως ενίσχυση κατά την έννοια του άρθρου 1 της ανωτέρω απόφασης, στον ίδιο βαθμό με την κύρια.

(14) Η εν λόγω ενίσχυση εγγράφεται στο σχέδιο μείωσης των δραστηριοτήτων της επιχείρησης η εκμετάλλευση της οποίας προβλέπεται να τερματιστεί πλήρως το 2005. Η Επιτροπή βεβαιώθηκε ότι η κοινοποιηθείσα ενίσχυση δεν υπερβαίνει την επιβάρυνση των τόκων για το έτος 2001, των σχετικών με το τμήμα των δανείων για την κάλυψη του υπολοίπου των ζημιών εκμετάλλευσης των ετών 1997, 1998 και 1999. Ως εκ τούτου, η Επιτροπή θεωρεί ότι η κοινοποιηθείσα ενίσχυση είναι σύμμορφη με τους όρους που επιβάλλει το άρθρο 3 παράγραφος 1 της απόφασης αριθ. 3632/93/ΕΚΑΧ.

(15) Σύμφωνα με το άρθρο 2 παράγραφος 1 δεύτερο εδάφιο, η εν λόγω ενίσχυση συμβάλλει στην επίλυση των κοινωνικών και περιφερειακών προβλημάτων που συνδέονται με τον περιορισμό ή την ολική παύση των δραστηριοτήτων παραγωγικών μονάδων.

(16) Λαμβανομένων υπόψη των ανωτέρω και βάσει των πληροφοριών που διαβίβασε η Γαλλία, η προβλεπόμενη ενίσχυση για το έτος 2001 είναι συμβατή με τους στόχους της απόφασης αριθ. 3632/93/ΕΚΑΧ και με την εύρυθμη λειτουργία της κοινής αγοράς.

IV

(17) Η ενίσχυση ύψους 4213 εκατομμυρίων γαλλικών φράγκων που η Γαλλία προτίθεται να χορηγήσει στην οικεία βιομηχανία άνθρακα προορίζεται για την κάλυψη των κατ' εξαίρεσιν βαρών λόγω του εκσυγχρονισμού, του εξορθολογισμού και της αναδιάρθρωσης της βιομηχανίας άνθρακα και τα οποία δεν σχετίζονται με την τρέχουσα παραγωγή (κληρονομηθέντα βάρη).

(18) Σύμφωνα με το άρθρο 5 της απόφασης αριθ. 3632/93/ΕΚΑΧ, οι εν λόγω χορηγήσεις καλύπτουν τις δαπάνες οι οποίες αναφέρονται ρητά στο παράρτημα της απόφασης:

- ύψους 1021 εκατομμυρίων γαλλικών φράγκων, τις πληρωμές κοινωνικών παροχών που είχε ως αποτέλεσμα η συνταξιοδότηση εργαζομένων οι οποίοι δεν συμπλήρωσαν την νόμιμη ηλικία συνταξιοδότησης,

- ύψους 91 εκατομμυρίων γαλλικών φράγκων, τα άλλα έκτακτα έξοδα για εργαζόμενους που στερήθηκαν την εργασία τους λόγω αναδιαρθρώσεων και εξορθολογισμού,

- ύψους 84 εκατομμυρίων γαλλικών φράγκων, τις υπολειπόμενες επιβαρύνσεις από φορολογικές, νομικές ή διοικητικές διατάξεις,

- ύψους 382 εκατομμυρίων γαλλικών φράγκων, τα συμπληρωματικά έργα ασφαλείας υπεδάφους που ήταν αποτέλεσμα των αναδιαρθρώσεων,

- ύψους 10 εκατομμυρίων γαλλικών φράγκων, τις ζημιές των ορυχείων, εφόσον καταλογίζονται σε ορυχεία που λειτουργούσαν στο παρελθόν,

- ύψους 1 εκατομμυρίου γαλλικών φράγκων, τις μεγάλες ουσιαστικές υποτιμήσεις που οφείλονται στην αναδιάρθρωση της βιομηχανίας,

- ύψους 2624 εκατομμυρίων γαλλικών φράγκων, την αύξηση των εισφορών που απαιτούνται για την κάλυψη κοινωνικών επιβαρύνσεων, εκτός του επισήμου συστήματος ασφαλίσεως, που προκύπτει από μείωση, λόγω αναδιαρθρώσεων, του αριθμού των υπόχρεων προς καταβολήν των εισφορών αυτών. Το εν λόγω ύψος ενισχύσεων καλύπτει κυρίως τις παροχές προς παλαίμαχους ανθρακωρύχους, και ιδίως τις σε είδος παροχές επιπλέον των νομίμων συντάξεων. Λόγω της συνεχούς μείωσης της εκμετάλλευσης άνθρακα στη Γαλλία, ο αριθμός των ανθρακωρύχων που τυγχάνουν των εν λόγω ωφελημάτων τείνει να είναι σταθερός, λόγος για τον οποίο το ύψος των εν λόγω παροχών παραμένει επίσης σταθερό σε σχέση με τα προηγούμενα έτη.

(19) Σύμφωνα με το άρθρο 5 παράγραφος 1 της απόφασης αριθ. 3632/93/ΕΚΑΧ, η εν λόγω ενίσχυση μπορεί να θεωρηθεί ως συμβατή με την κοινή αγορά εφόσον το ύψος της δεν υπερβαίνει το κόστος που προκύπτει ή έχει προκύψει από τον εκσυγχρονισμό, τον εξορθολογισμό και την αναδιάρθρωση της ανθρακοβιομηχανίας και το οποίο δεν συνδέεται με την τρέχουσα παραγωγή. Μετά από επαλήθευση των διαβιβασθέντων στοιχείων, η Επιτροπή διαπιστώνει ότι πληρούται ο εν λόγω όρος. Δεδομένων των ανωτέρω και βάσει των πληροφοριών που διαβίβασε η Γαλλία, η προβλεπόμενη για το έτος 2001 ενίσχυση είναι συμβατή με τους στόχους της απόφασης αριθ. 3632/93/ΕΚΑΧ καθώς και με την εύρυθμη λειτουργία της κοινής αγοράς.

V

(20) Σύμφωνα με το άρθρο 3 παράγραφος 1 δεύτερο εδάφιο και με το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή οφείλει να βεβαιώνεται ότι οι εγκεκριμένες ενισχύσεις για την τρέχουσα παραγωγή ανταποκρίνονται κατ' αποκλειστικότητα στους σκοπούς που ορίζονται στο άρθρο 4 της απόφασης. Προς τον σκοπό αυτό, η Γαλλία θα γνωστοποιήσει, το αργότερο μέχρι τις 30 Σεπτεμβρίου 2002, το ύψος των πραγματικά καταβληθεισών ενισχύσεων κατά τη διάρκεια του έτους 2001 και θα δηλώσει τις ενδεχόμενες προσαρμογές σε σχέση με τα αρχικώς γνωστοποιηθέντα ποσά. Κατά τη διάρκεια του ετήσιου αυτού απολογισμού, θα διαβιβάσει επίσης κάθε πληροφορία που είναι αναγκαία για τον έλεγχο της συμμόρφωσης με τα κριτήρια που θεσπίζονται στο εν λόγω άρθρο 4.

(21) Σύμφωνα με το άρθρο 2 παράγραφος 2 της απόφασης αριθ. 3632/93/ΕΚΑΧ, οι ενισχύσεις πρέπει να είναι εγγεγραμμένες από τη Γαλλία στους δημόσιους, εθνικούς, περιφερειακούς ή τοπικούς προϋπολογισμούς, ή πρέπει να είναι ενταγμένες σε αυστηρά ισοδύναμους μηχανισμούς.

(22) Η Γαλλία θα μεριμνήσει, εξάλλου, ώστε οι ενισχύσεις να μην προκαλούν ουδεμία στρέβλωση του ανταγωνισμού και να μην δημιουργούν οιαδήποτε διάκριση μεταξύ παραγωγών άνθρακα, μεταξύ αγοραστών ή μεταξύ χρηστών στην Κοινότητα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γαλλία εξουσιοδοτείται να λάβει τα ακόλουθα μέτρα για την οικεία βιομηχανία άνθρακα, για το έτος 2001:

α) ενίσχυση στον περιορισμό δραστηριοτήτων, ύψους 2080 εκατομμυρίων γαλλικών φράγκων, για την κάλυψη των απωλειών εκμετάλλευσης του έτους 2001, ενώ η Επιτροπή οφείλει να αποφανθεί αργότερα για υπόλοιπο 10 εκατομμυρίων γαλλικών φράγκων·

β) ενίσχυση στον περιορισμό δραστηριοτήτων, ύψους 210 εκατομμυρίων γαλλικών φράγκων, για την κάλυψη της επιβάρυνσης για τις πληρωμές των οφειλόμενων για το έτος 2001 τόκων, των σχετικών με το τμήμα των δανείων που συνήψε η Charbonnages de France το 1997, 1998 και 1999, προκειμένου να καλυφθεί το υπόλοιπο των ζημιών εκμετάλλευσης των εν λόγω ετών που δεν καλύπτεται από άμεσες επιχορηγήσεις και εισφορές σε κεφάλαιο·

γ) ενίσχυση για την κάλυψη των κατ' εξαίρεσιν δαπανών του έτους 2001, ύψους 4213 εκατομμυρίων γαλλικών φράγκων.

Άρθρο 2

Η Γαλλία μεριμνά ώστε οι εγκριθείσες ενισχύσεις χρησιμοποιούνται κατ' αποκλειστικότητα για τους εξαγγελθέντες σκοπούς και ώστε να της επιστραφεί κάθε μη πραγματοποιηθείσα, υπερεκτιμηθείσα ή αδόκιμη δαπάνη, σχετικά με ένα από τα στοιχεία που αποτελούν το αντικείμενο της παρούσας απόφασης.

Άρθρο 3

Υπό την επιφύλαξη των εν λόγω υποχρεώσεων δυνάμει του άρθρου 9 παράγραφοι 1, 2 και 3, της απόφασης αριθ. 3632/93/ΕΚΑΧ, η Γαλλία ανακοινώνει, το αργότερο στις 30 Σεπτεμβρίου 2002, το ύψος των ποσών των ενισχύσεων που κατεβλήθησαν πραγματικά κατά τη διάρκεια του οικονομικού έτους 2001.

Άρθρο 4

Η παρούσα απόφαση απευθύνεται στην Γαλλική Δημοκρατία.

Βρυξέλλες, 23 Μαΐου 2001.

Για την Επιτροπή

Loyola De Palacio

Αντιπρόεδρος

(1) ΕΕ L 329 της 30.12.1993, σ. 12.

(2) ΕΕ L 267 της 9.11.1995, σ. 46.

(3) ΤΙΑ = τόνοι ισοδυνάμου άνθρακα.

(4) ΕΕ L 29 της 31.1.2001, σ. 45.